太行道
作者：蘇舜欽
朝代：宋

paragraphs: 行行太行道，一步三太息。
念厥造化初，春何險此極。
左右無底壑，前後至頑石。
高者欲作天明黨，深者疑斷地血脈。
夜中巖下埋斗杓，日午陰壁風雪號。
攀緣有路到絕仞，四望羣峯合沓如波濤。
忽至逼側處，咫尺顛墜恐莫逃。
嗟乎古昔未開時，隔絕往來人不思。
淳源一破山岳碎，巧心遂去緣嶮巇。
嶮巇不窮甚可畏，悼此二者亡其宜。
天地不自嶮，嶮由人爲之。
彼車摧輪馬傷足，中路勿歎勿慟哭。
世上安塗故有焉，孰使汝行此道軀高軒，喪墜不收宜爾然。